Prvi zamenik direktora kompanije ruskih železnica RŽD Internešenel, Mansurbek Sultanov, izjavio je danas da će svih 27 novih dizel-motornih ruskih vozova biti isporučeno Srbiji do početka 2017. godine, od čega je 10 već stiglo u našu zemlju.

Foto: V. Lojanica / RAS Srbija

- To je u skladu sa ugovornim rokom iz Aneksa 5 osnovnog ugovora o realizaciji ruskog kredita - rekao je Sultanov.

On je kazao da je 10 vozova već isporučeno, kao i da će u Srbiji uskoro biti još dva voza, s obzirom da su trenutno dve nove dizelke na tehničkom prijemu u fabrici.

Sultanov je naveo da je vrednost nabavke 27 dizel vozova 100 miliona dolara.

Srbija kupuje te vozove od ruske kompanije Metrovagonmaš zahvaljujući sredstvima ruskog kredita, čija je vrednost 800 miliona dolara.

- To su dobri i moderni vozovi, koji mogu brzo da idu i mislim da su putnici u Srbiji zadovoljni - naglasio je Sultanov.

On je podsetio da je železničko preduzeće Srbija voz nedavno pustilo u saobraćaj novi ruski voz na pruzi Beograd - Vršac i istakao da putnici od tada na toj liniji mnogo više koriste železnički saobraćaj.

Reč je o vozovima koji saobraćaju na neelektrificiranim prugama, u lokalnom i regionalnom unutrašnjem saobraćaju.

To su savremeni klimatizovani vozovi koji imaju 246 mesta, 120 za sedenje i 126 za stajanje, a njihova brzina je 120 kilometara na sat.

Garniture imaju i mesta za bicikle, vakuum toalete, kao i mesta prilagodena osobama sa posebnim potrebama.

Srbija je pre nekoliko godine kupila 12 novih ruskih vozova od iste ruske kompanije - Metrovagonmaš, ali ta nabavka je bila realizovana sredstvima drugog kredita, koji je dobijen od železnicke banke Evrofime.

Do sada je stiglo 10 vozova, od kojih je osam već u saobraćaju.

Ocekuje se da preostale dve koje su stigle budu u saobraćaju za oko nedelju dana.

Dva voza saobraćaju na pruzi Vršac - Beograd Dunav stanica i po jedan voz na prugama Zrenjanin - Kikinda, Zrenjanin - Debeljača, Sombor - Odžaci-Novi Sad - Odžaci - Sombor, Subotica - Senta - Kikinda- Senta-Subotica.

Jedna voz saobraćaj po potrebi na jednoj od tri relacije: Kraljevo-Kosovo Polje, Kraljevo-Požega, Kraljevo-Stalac-Jagodina i jedan voz kao rezervna garnitura čeka u Novom Sadu.